Namibiër leer Japanners lekker boerewors maak - Kuns En Vermaak - Republikein
Tuesday, September 29th, 01:09:54
Namibiër leer Japanners lekker boerewors maak
Oud-Windhoeker goed ingeburger in Miyako
Ronelle Rademeyer - Japanners het Sondag in Miyako in die Iwate-prefektuur in die noordooste van die land weggelê aan boerewors en schnitzel wat deur 'n oud-Windhoeker tydens 'n Namibiese kultuurdag en kosdemonstrasie voorberei is.
Me. Anita Sasaki (nèe Buys, 50) het hulle ook geleer hoe om self boerewors te maak. Sy woon reeds 21 jaar in Miyako.
Sy was verlede jaar tydens die Rugbywêreldbeker in Japan een van die tolke wat besoekers aan Iwate by die stasie in Miyako verwelkom het toe die Namibiese span teen Kanada in Kamaishi, die buurdorp, sou speel. Anita was oorstelp van vreugde toe Republikein se Jol in Japan-span saam met ander Windhoekers by dié stasie aangekom het waar sy besoekers ingewag het.
Die wedstryd is gekanselleer nadat tifoon Hagibis te veel skade aangerig en toestande by die stadion onveilig was.
Dié oud-Windhoeker het haar hart op haar Japannese man, Toru Sasaki, verloor toe hy op 'n Walvisbaaise krapboot as visserman gewerk het.
Toe hy 21 jaar gelede terugkeer na sy tuisdorp Miyako, het sy hom gevolg en die twee is kort daarna getroud.
Sy praat vlot Japannees en het hulle drie kinders, Yuuta (21), Yuria (19) en Kota (13) in die Japannese kultuur grootgemaak.
Haar man is steeds in die seevaartbedryf, maar werk deesdae op groot vragskepe wat vraghouers oor die See van Japan karwei.
Anita sê die taal en die Japannese se eetgewoontes was destyds vir haar die grootste aanpassing. Intussen is sy bekeer tot sashimi en sushi en mis sy nie meer 'n gebraaide skaaptjoppie so baie soos toe sy net daar gekom het nie.